b'\n_START_ARTICLE_\nZunanja politika\n_START_PARAGRAPH_\nZunanja politika je dejavnost dr\xc5\xbeave, s katero ta uveljavlja svoje interese v mednarodni skupnosti. Pri tem posku\xc5\xa1a s sredstvi zunanje politike vplivati na ravnanje drugih dr\xc5\xbeav in mednarodnih organizacij.\n_START_SECTION_\nDr\xc5\xbeavni organi\n_START_PARAGRAPH_\nZunanjo politiko lahko izvajajo le z ustavo za to poobla\xc4\x8deni organi. V Sloveniji zunanjo politiko na prvem mestu izvajajo predsednik republike, predsednik vlade in zunanji minister. Te tri funkcije oz. njihovi nosilci imajo po mednarodnem pravu ti. jus representationis omnimodae oz. splo\xc5\xa1no pooblastilo za predstavljanje dr\xc5\xbeave. Vsa njihova dejanja, ki jih izvedejo tekom izvr\xc5\xa1evanja pooblastil funkcije, katere nosilci so, se \xc5\xa1tejejo za uradna dejanja dr\xc5\xbeave in ustvarjajo mednarodne obveznosti dr\xc5\xbeave. Veleposlanik dr\xc5\xbeave ima jus representationis omnimodae na ozemlju dr\xc5\xbeave gostiteljice.\n_START_SECTION_\nVrednote in cilji\n_START_PARAGRAPH_\nVrednote in cilji so vsebinska komponenta zunanje politike, ki si jih dr\xc5\xbeava zastavi, ker je njihov doseg v interesu dr\xc5\xbeave, da si ta zagotovi bolj\xc5\xa1i polo\xc5\xbeaj v mednarodni skupnosti in splo\xc5\xa1no blaginjo. Preko uveljavljanja svojih interesov dr\xc5\xbeava npr. krepi svoj gospodarski ali politi\xc4\x8dni polo\xc5\xbeaj.\n_START_SECTION_\nRazlikovanje med osnovnimi pojmi\n_START_PARAGRAPH_\nPojma zunanje politike ne gre ena\xc4\x8diti s pojmom mednarodnih odnosov. Mednarodni odnosi so znanstvena dejavnost, ki se ukvarja odnosi (politi\xc4\x8dnimi, pravnimi, ekonomskimi in drugimi), ki jih en subjekt mednarodne skupnosti vzpostavlja z drugim. Mednarodni odnosi tako v razmerju do zunanje politike pomenijo realno stanje v mednarodni skupnosti, medtem ko je zunanja politika dejavnost, s katero dr\xc5\xbeave vplivajo na to stanje._NEWLINE_Zunanja politika je zgolj dejavnost dr\xc5\xbeave, kot osrednjega subjekta mednarodne skupnosti. Ostali subjekti, npr. mednarodne organizacije ne vodijo zunanje politike, ampak se v tem konteksti uporablja pojem zunanje delovanje (npr. zunanje delovanje EU)._NEWLINE_Zunanja politika se kot Teorija zunanje politike razvija tudi kot samostojna znanstvena dejavnost. Pri tem se lo\xc4\x8dita predvsem dva pristopa k preu\xc4\x8devanju zunanje politike, deskriptivni in znanstveni. Deskriptivni pristop se ukvarja z opisovanjem, analizo konkretnih zunanjih politik dr\xc5\xbeav, predvsem preteklih ravnanj, medtem ko se znanstveni pristop ukvarja z iskanjem vzorcev ravnanja dr\xc5\xbeav v dolo\xc4\x8denih situacijah in s posku\xc5\xa1a najti na\xc4\x8din za napovedovanje ravnanja dr\xc5\xbeav v prihodnjih podobnih situacijah.'